Forum:	Handicaprådet
Tid:	10. marts 2016 kl. 17.00
Sted:	Mødelokale 129, Blok A, Rådhuset
Deltagere:	Jens Mikkelsen, Bjarke Juul, Leif Neergaard, Ottar Bingen, Frederik Lerche, Mette Seneca Kløve, Patricia W. Gale, Lene R. Jessen, Henrik Jess, Jesper Hansen Sundhedsrådet deltager under punkt 2.
Afbud:	Alice Hasselgren
Referent:	Carina Kofoed (Social & Familie)

Godkendelse af dagsordenen og referat fra sidste møde

Godkendt.

Temadrøftelse - Folkeskolen

Sagsfremstilling:

Skolechef Henriette Krag giver en status på arbejdet med inklusion i folkeskolen.

Sundhedsrådet deltager under dette punkt.

DHC’s skrivelse om inklusion i grundskolen fra marts 2012 er afleveret til Henriette i forbindelse med dette oplæg.

Orientering og drøftelse:

Opfølgning på reformen
Vigtige fokuspunkter i arbejdet med inklusion på nuværende tidspunkt;

Inklusion fylder meget - også i det politiske. Der er stadig udfordringer men vi er godt på vej. Det er nyt, at arbejde med inklusion og det tager tid.

Der skal være mere kommunikation med forældrene, så vi kommer til at kende de præcise behov hos børnene.

Der skal være mere bevægelse i løbet af dagen.

Tilrettelæggelse af skoledagen - skal flyde bedre og finde en god form så eleverne bliver motiveret til en lang skoledag.

Det fysiske læringsmiljø – fokus på, at fællesrum og legepladser renoveres.

Stadig meget stor betydning for ”løft” af børnene - hvor man kommer fra og hvad man har med sig i bagagen.

Der er gennemført en trivselsmåling blandt børnene, som viser, at man trives bedre, jo mindre man er og hvis man er dreng.

Undersøgelsen er lavet på baggrund af spørgsmål, hvor man kan svare fra 1 til 5, hvor 5 er bedst. I gennemsnit er resultatet blevet 3,6. Der er dog rigtig mange underspørgsmål til de forskellige emner i undersøgelsen og når man dykker ned i målingen er der udfordringer, der skal arbejdes meget mere med.

Vi har en inklusionsprocent på 95,3.

Spørgsmål: Hvad rummer de sidste procent som ikke er i inklusionsprocenten? De 4,7 % er elever der går på specialskole, i specialklasser eller i dagbehandlingstilbud.

Spørgsmål: Er det gået for hurtigt? Kolding arbejder ikke med inklusion og de får bedre resultater.

Det er forskelligt, hvad man har opnået indtil videre. Vi har haft mange specialklasseelever, som ikke kom videre i en uddannelse, men vi håber, at arbejdet med inklusion kan ændre det billede med tiden. Det tager tid og mange forældre giver udtryk for, at deres børn skal være en del af den almindelige folkeskole.

”En skole for alle” skal evalueres nu her. Der skal ses på flere ting og man er åben over for alle gode initiativer/tiltag.

Spørgsmål: Hvor ligger vores lærere kompetencemæssigt i forhold til andre?

Linjefagsmæssigt ligger vi over gennemsnittet. Uddannelsesmæssigt er vi også med.

Spørgsmål: Trivsel handler også om toiletter og rengøring - skal eleverne være mere med i det daglige end de er i dag. Kunne de få ansvar for lokaler og toiletter?

Det er en idé som Henriette tager til efterretning.

Der behandles en mødesag omkring skolernes toiletter på Børne- og Skoleudvalget i april.

Spørgsmål: Aktivitetstimer - hvor meget bliver de brugt? Bør der være mere variation? (Lejrskoler skal ikke tælles med i statistikken over aktivitetstimer).

Vi har ingen måling af, hvor meget eleverne bevæger sig i UUV (understøttende undervisning). Men der er et kommunalt krav om, at eleverne bevæger sig en time om dagen. Der arbejdes på det ude på skolerne.

Spørgsmål: Vi hører tit, at timer ikke udnyttes godt nok til undervisning. Kan der findes en løsning på aflyste timer og vikartimer - mange kører i lang tid uden en fast lærer.

Det er selvfølgelig bedst for eleverne med stabilitet - det vi arbejder med er fleksible skemaer, så man dækker hinandens planlagte fravær ind.

Spørgsmål: Hvor mange aflyste timer/vikartimer er der?

Link til tidligere artikel om udviklingen i vikartimerne:

http://www.dr.dk/nyheder/indland/grafik-se-hvor-meget-vikartimerne-fylder-i-din-kommune

Spørgsmål: De unge mennesker kan fortsætte med STU - vil dette antal falde set i lyset af inklusionen?

Det er målet og vi følger udviklingen. Vi har ingen målinger på det endnu.

Spørgsmål: De individuelle læringsmål skal sikres med udviklingssamtaler - hvordan går det med det?

Elevplanerne gennemgås tre gange om året, i forhold til hvordan eleverne udvikler sig.

Man bør gå videre politisk med dette - om udviklingssamtalerne reelt finder sted.

Spørgsmål: 5 % af lærerne skal uddannes - hvorfor skeler man ikke til procenten af børn der har behov?

Der er inklusion på alle skoler, men det kan være, at fordelingen skal være anderledes på de enkelte skoler.

Spørgsmål: Mange pædagoger og lærere har truet med at rejse - det kunne være interessant at høre hvordan det er gået her?

Carina sætter spørgsmålet i ”spørgsmål/svar” arket og afventer svar fra Henriette.

Bilag:

PowerPoint fra Henriette Krag

Handicaprådets arbejdsform og organisering

Sagsfremstilling:

Medlemmer af Handicaprådet har stillet forslag om, at øge antallet af møder i Handicaprådet, ligesom der har været debat om arbejdsgange i forbindelse med kommunikation, høringer, muligheden for at byde proaktivt ind til politikkernes beslutningsprocesser, betjening af rådet mv.

Beslutning:

Vi fastholder de 4 møder der allerede er planlagt, men holder herudover 2 møder hvor Jens Mikkelsen og Mette Kløve deltager. Møderne er uden referat, men selvfølgelig med opfølgning på de spørgsmål der bliver stillet.

Der blev stillet forslag om, at lave en årsberetning for Handicaprådet – og ligge den på hjemmesiden. Forslaget blev godkendt og vi samler op i slutningen af året – hvilke emner der har været drøftet og eventuelle resultater.
Der har kørt en sag i Hvidovre Kommune, hvor kommunen mener, at deres Handicapråd har brudt tavshedspligten. Vi kan ikke forestille os, at det kan forekomme her - vi drøfter ikke personalesager. Hvis vi skal give eksempler, vil vi kamuflere personlige data.

Spørgsmål: Hvordan skal HR forstå tavshedspligten? Hvad er omfattet?

Carina sætter spørgsmålet i ”spørgsmål/svar” arket.

Jens har været til møde med nogle af medlemmerne fra HR. Vi skal arbejde i den retning hvor vi kan påvirke – for eksempel som vi gør med ”God adgang”.

Vi kører for meget på bagkant af tingene, bruger meget tid på noget vi ikke kan ændre. Hvordan bliver vi skarpere på at drøfte de ”rigtige” ting? Være mere på forkant.

Vedr. høringssvar så kan HR spørge ind til relevante sager - så vil Jens gerne give svar på, hvad der er sket i KB-salen.
HR oplever, at det ikke er så let som før i tiden, at give høringssvar - der er mange ting HR kan interessere sig for og det er svært, at få det til at hænge sammen og eventuelt mødes for at få lavet gode høringssvar. HR skal give kompetente høringssvar og holde fokus på de sager HR har indflydelse på.

Vi kan bruge formøderne på at planlægge/tale om hvad der er af relevante høringssvar.

Handicaprådets møder er berammet til kl. 19 og det kan være for kort tid, til at nå igennem punkterne. Vi bør fremadrettet indstille os på, at møderne kan forlænges, så vi når igennem punkterne på dagsordenen.

HR holdte møde i sommers med forvaltningen om forpladsen. Det var en anderledes dialogform – og måske kunne det være vejen frem, for at være mere på forkant. Frederik vil være opmærksom på dette.

Patricia fortæller om bilaterale møder med Alice på grund af hendes spidskompetencer. Denne form for møder ligger godt i tråd med det som Frederik tilbyder. Sådanne møder er med til at undgå misforståelser, som tit kan forekomme hvis man kun er i dialog på skrift. Det afhjælper også altid forskellige barrierer med dialog.

Man kan følge op på de bilaterale møder her i HR.

Dialogmøde

Sagsfremstilling:

Handicaprådet havde planlagt et dialogmøde i februar 2016, hvor også Handicapprisen skulle uddeles. Rådet besluttede, at udskyde begge dele. Det skal derfor besluttes, om og i så fald hvornår, et nyt dialogmøde skal holdes.

Forslag til dato: Tirsdag den 25. oktober 2016 kl. 17.00

Beslutning:

Dato konfirmeret – Jan Eriksen vil gerne komme. Vi fremlægger et program på junimødet.

Handicapprisen 2016

Sagsfremstilling:

Handicaprådet har indstiftet en pris, der foreslås uddelt første gang på FNs handicapdag den 3. december 2016. Rådet skal drøfte, hvordan der skabes opmærksomhed om prisen, herunder tage stilling til, om uddelingen skal ske i forbindelse med et dialogmøde.

Forslag til dato: Lørdag den 3. december 2016.

Beslutning:
Der skal skabes bred PR om prisen. Det er svært, at få folk til at indstille sig selv eller andre, så det ville være rigtigt godt med ”håndholdt” opmærksomhed, hvor man kan indgå i dialog med folk.

Datoen den 3. december fastholdes og prisen skal uddeles hos borgmesteren. Pressen skal inviteres.

Handleplan for information og kommunikation

Sagsfremstilling:

I forlængelse af Albertslund Kommunes Handicappolitik har rådet besluttet, at udarbejde et forslag til handleplan for kommunikation. Der er udpeget to medlemmer af rådet til at indgå i en arbejdsgruppe, som skal komme med et forslag (Bjarke og Alice).

Formanden orienterer om status for arbejdet.

Orientering:

Der skal hankes op i handleplanen. Kommunikationen skal på plads.
Mette Kløve indkalder Bjarke og Alice sammen med en udviklingskonsulent der kan bidrage.

HR kan sagtens finde inspiration fra DHs årsberetning.

Årsberetning for Det Centrale Handicapråd

Sagsfremstilling:

Handicaprådets næstformand lægger op til en debat om, hvorvidt årsberetningen giver anledning til drøftelser eller aktivitet i Albertslund.

Drøftelse:

Der er mange emner i årsberetningen, som også kan være relevante for os. Hvad siger Albertslund til den?
Meget handler om kommunikation og det skal vi have på plads.
Forvaltningen kan bruge den som inspiration.
HR kan også inspireres af vigtige emner - lige nu ligger den godt i tråd med det vi allerede har aftalt, at der skal være fokus på.
Konventionen kunne være et emne til fremtidig dialogmøde.

Spørgsmål og svar

Sagsfremstilling:

Handicaprådets spørgsmål og svar fremlægges som fast punkt på hvert møde, ligesom der samles op på spørgsmål, som er opstået i løbet af mødet. Endvidere orienterer organisationernes medlemmer om afgivne høringssvar.

Opsamling og drøftelse:

Carina tilretter ”spørgsmål/svar” arket med følgende:

Spørgsmål 15: Angivet på infostandere at der er handicaptoiletter i Kvickly.

Spørgsmål 7: de lukker kl. 20.30, men det bliver lavet om.

Spørgsmål 13: Forvaltningen er kun bekendt med en enkelt beboer der har bil. Hvor skal gæster/familie parkere? Man må selv finde p-plads i nærheden.

Spørgsmål 17: Der er kun ledelinjer, dér hvor der er lavet ny eller ændret belægning.

Jens orienterer om, at der kommer en sag til april om buslinjerne.
Enhedslisten har stillet forslag om, at øge antallet af handicapparkeringspladser.

HR taler om ”god adgang” i forhold til Sundhedshuset på næste møde i juni.

HR gør opmærksom på, at Albertslund Kommunes biler holder på de reserverede pladser til el-biler – uden at bilerne er tilsluttet strøm.

Frederik bringer det videre til forvaltningen.

Punkter til næste møde

Sagsfremstilling:

Handicaprådet har indtil videre planlagt følgende møder i 2016:

10.03.16 – Dagens møde

09.06.16 – Tema: Diagnoser

08.09.16 – Tema: Handicapprisen

03.12.16 – Uddeling af Handicapprisen

08.12.16 – Tema: ?

Rådet kan komme med forslag til punkter på det eller de kommende møder.

Beslutning:

Vi planlægger dialogmødet på juni mødet og aftaler hvad der skal ske på mødet i oktober mellem HR og Mette Kløve og Jens Mikkelsen.

Orientering fra formanden, medlemmerne og eventuelt

Sagsfremstilling:

Formanden og medlemmerne orienterer.

Orientering og drøftelse:

Leif vil gerne kvittere for den socialøkonomiske arbejdsplads - Sundhedshuset.
Lene spørger, om forvaltningen kan undersøge om dagsorden og referater til HR kan køre via E-dagsorden. Carina undersøger til næste møde.

Carina sørger for at skrive på dagsordenen fremover, at der også er forplejning/aftensmad, så vi undgår tvivl om dette. Carina vil gerne have tilbagemelding, hvis man ikke deltager i spisningen.

På næste møde skal der orienteres om henvendelse fra Diabetesforeningen.

HR skal sende eventuelle materialer/oplæg til drøftelser i HR til Mette og Carina.

Tak for i dag